બીમારી સાથે ઉત્તમભાઈ મુંબઈ ગયા. મુંબઈના એક નામાંકિત પેથોલોજિસ્ટને આ સ્લાઈડ બતાવી અને એણે કહ્યું કે તમને ‘હોચકિન્સ ડિસીસ’ થયો છે. ઉત્તમભાઈને થયું કે મુંબઈ આવ્યા છીએ તો તાતા હોસ્પિટલમાં પણ બતાવી દઈએ. સ્લાઈડ લઈને તેઓ તાતા હોસ્પિટલમાં ગયા. તાતા હોસ્પિટલમાં તો દર્દીઓની લાંબી લાંબી કતાર હોય. ઉત્તમભાઈને અહીં કોઈ પરિચિત નહીં. પાંચસો દર્દીઓની લાઈનમાં ઉત્તમભાઈ અને શારદાબહેન ઊભાં રહ્યાં. ઉત્તમભાઈએ તાતા હોસ્પિટલમાં બતાવ્યું તો ડૉક્ટરે કહ્યું કે એમને ‘એંજિયો ઇમ્યુનો બ્લાસ્ટિક લિમ્ફએડેનોપથી’ નામનો રોગ થયો છે. વધુમાં એમને કહેવામાં આવ્યું કે ભારતમાં આ રોગનો આ સર્વપ્રથમ કેસ છે.